**ชุมชนบ้านทุ่งหยีเพ็ง**

**ตำบลศาลาด่าน อำเภอเกาะลันตา จังหวัดกระบี่**

**ฟื้นฟู อนุรักษ์ จัดการท่องเที่ยว**

**การท่องเที่ยวโดยชุมชนบ้านทุ่งหยีเพ็ง**

**ชุมชนบ้านทุ่งหยีเพ็ง**

ชุมชนบ้านทุ่งหยีเพ็ง ตั้งอยู่ที่หมู่ 4 ตำบลศาลาด่าน อำเภอเกาะลันตา จังหวัดกระบี่ เป็นชุมชนเก่าแก่ ที่มีผู้เข้ามาก่อตั้งบ้านเรือนในช่วงแรก คือ โต๊ะหยีเพ็ง และเครือญาติ ด้วยสภาพพื้นที่เป็นที่ราบติดชายฝั่ง ทำให้คนทั่วไปเรียกชุมชนแห่งนี้ว่า “ทุ่งหยีเพ็ง” อาชีพหลักของชาวบ้าน คือ การทำประมงพื้นบ้าน การทำสวนยางพารา อีกทั้งยังมีป่าชายเลนที่มีความสมบูรณ์ สวยงาม เป็นผืนป่าอนุรักษ์กว่า 7,000 ไร่ และมีพื้นที่ป่าชุมชนจำนวน 1,995 ไร่ มีเส้นทางเดินศึกษาธรรมชาติ walk way ชมป่าโกงกาง ลิง นกสายพันธุ์ต่างๆ ปูก้ามดาบสีน้ำเงิน รวมทั้งวิถีชุมชนมุสลิมที่เรียบง่ายและงดงาม

**การจัดการท่องเที่ยว**

**กลุ่มท่องเที่ยวของชุมชน**

กลุ่มวิสาหกิจชุมชนบ้านทุ่งหยีเพ็ง จดทะเบียนเมื่อวันที่ 13 มีนาคม 2552 ปัจจุบันมีสมาชิกกลุ่มจำนวน 146 ครัวเรือน มีการเปิดรับสมัครสมาชิกใหม่ในเดือนตุลาคมของทุกปี ซึ่งสมาชิกทุกคนจะต้องซื้อหุ้นอย่างน้อย 1 หุ้น เมื่อครบรอบ 1 ปี ทางกลุ่มวิสาหกิจจะมีการปันผลแก่สมาชิกกลุ่ม โดยหุ้นดังกล่าวสมาชิกกลุ่มสามารถที่จะส่งต่อแก่ทายาทรุ่นต่อไปได้

กลุ่มวิสาหกิจชุมชนบ้านทุ่งหยีเพ็งมีนายนราธร หงษ์ทอง เป็นประธานกลุ่ม

มีคณะทำงาน

นายหมาดด้า แสวงผล รองประธานกลุ่ม นายวิชัย อดทน สมาชิก

นายย่าโกบ กิจรอบ สมาชิก นายอิษ พยายาม สมาชิก

นายห้าหรน กล้าหาญ สมาชิก นายอภิเดช พยายาม สมาชิก

นายอุเทน หมู่มาก สมาชิก นายยูโสบ กูลน้อย สมาชิก

นายเจริญ ลำเส็น สมาชิก นายวีระ กสิคุณ สมาชิก

นายมนตรี สามาตุ สมาชิก

**การจัดการพื้นที่**

ชุมชนจัดพื้นที่ในการดำเนินกิจกรรมด้านการท่องเที่ยวและการอนุรักษ์ไว้ 2 จุดสำคัญ จุดแรก เป็นพื้นที่สำหรับเป็นศูนย์กลางชุมชน เรียกว่าบ้านบวก Home Plus เป็นจุดศูนย์รวม ให้ข้อมูล บริการต้อนรับนักท่องเที่ยว มีพื้นที่จัดประชุม มีลานกิจกรรม และพื้นที่สำหรับรับประทานอาหาร จุดที่สอง เป็นท่าเรือชุมชนบ้านทุ่งหยีเพ็ง ห่างจากจุดแรกประมาณ 1 กิโลเมตร เป็นที่ตั้งของท่าเรือสำหรับชาวบ้านลงเรือไปทำประมงพื้นบ้านและชุมชนนำท่องเที่ยวลงเรือไปทริปล่องเรือแจวอาบอรุณ และกิจกรรมอนุรักษ์อื่นๆ โดยบริเวณนี้ยังมีสะพาน walk way ให้ชมป่าชายเลน สนับสนุนโดยองค์การบริหารส่วนตำบลศาลาด่าน

 **โปรแกรมการท่องเที่ยว**

ในการจัดกิจกรรมการท่องเที่ยว กลุ่มวิสาหกิจชุมชนฯ บ้านทุ่งหยีเพ็งได้จัดโปรแกรมการท่องเที่ยงเชิงอนุรักษ์ 2 รูปแบบ ดังนี้

**รูปแบบที่ 1 กิจกรรมการท่องเที่ยวแบบ one day trip**

04.30 น. - 06.30 น. ลงเรือทำกิจกรรม “อาบอรุณที่ทุ่งหยีเพ็ง”

06.30 น. – 07.00 น. รับประทานอาหารเช้าบนเรือป๊อกชุ่น

07.00 น. – 07.30 น. ล่องเรือกลับชุมชน ชมบรรยากาศยามเช้ากลางท้องทะเล

07.30 น. – 08.30 น. เดินเล่นตลาดท่าเรือ ชมวิถีชีวิตตลาดชาวเกาะ

08.30 น. – 10.00 น. ศึกษาเส้นทางธรรมชาติในป่าชายเลน

10.30 น. – 11.00 น. รับประทานอาหารตำรับพื้นบ้านแห่งทุ่งหยีเพ็ง

(เว็บไซต์ชนบทที่รัก การท่องเที่ยวแห่งประเทศไทย, 2563)

**รูปแบบที่ 2 กิจกรรมการท่องเที่ยวแบบ 2 วัน 1 คืน**

* พักโฮมสเตย์ในชุมชน 1 คืน
* กิจกรรมอาบอรุณ อาบแสงแรกแห่งอ่าวลันตา
* ทริปฟังเสียงป่า กิจกรรมปิ้งย่างกลางทะเล
* ทริปส่งตะวันลาแสงสุดท้าย ณ ปลายเกาะลันตา

ภาพทริปล่องเรืออาบอรุณ

ภาพกิจกรรมชงชา

ภาพสานใบมะพร้าว

 **สิ่งอำนวยความสะดวกสำหรับนักท่องเที่ยว**

1. กลุ่มอาคารที่เป็นศูนย์ท่องเที่ยว ปลูกสร้างอย่างง่ายๆ เน้นวัสดุไม้ไผ่เป็นหลัก

-จัดเป็นร้านจำหน่ายผลิตภัณฑ์ชุมชนเป็นที่ทำการของกลุ่มวิสาหกิจชุมชนบ้านทุ่งหยีเพ็ง

-เป็นพื้นที่ทำตลาดเที่ยงวัน

-มีจุด Check in สำหรับการถ่ายรูป

-พื้นที่สำหรับรับประทานอาหาร

-มีพื้นที่สำหรับพักผ่อน เป็นศาลาไม้ มีความร่มรื่น

-พื้นที่ส่วนกลางถูกสร้างเป็นเวทีการแสดง มีการก่อสร้างอย่างเรียบง่ายด้วยการถมดินให้สูงกว่าพื้นเล็กน้อย

-มีชุดม้านั่งหินอ่อนจำนวน 2 ชุด ไว้บริการสำหรับผู้ที่ต้องการนั่งกลางแจ้ง

-มีบริการห้องสุขาตั้งอยู่บริเวณด้านหลังของพื้นที่

-จัดแยกพื้นที่สำหรับประกอบอาหารอย่างเป็นสัดส่วน

-พื้นที่ผลิตชาใบลำเพ็งกลุ่ม จะอยู่ด้านหลังสุด เป็นทุ่งโล่งกว้างและมีพืชชนิดต้นลำเพ็งขึ้นอยู่จำนวนมากตามธรรมชาติ

1. ท่าเรือและสถาปัตยกรรม ประกอบด้วย

-จุดอำนวยความสะดวกที่ท่าเรือ มีลานจอดรถ มีป้ายชื่อและศูนย์ศึกษาธรรมชาติป่าชายเลน ให้นักท่องเที่ยวสามารถถ่ายรูปเพื่อ Check in

-มีอาคารสำหรับจัดกิจกรรม ภายในอาคาร จะมีป้ายนิทรรศการ และแผ่นป้ายเพื่อเป็นสื่อในการจัดอบรมพื้นที่เส้นทางศึกษาธรรมชาติ มีแผ่นป้ายสำหรับให้ความรู้เกี่ยวกับสภาพป่าชายเลน

-สถาปัตยกรรมในบริเวณท่าเรือ มีสิ่งปลูกสร้าง ได้แก่ ป้ายแสดงชื่อสถานที่ และมีการตกแต่งที่สามารถสื่อถึงความเป็นธรรมชาติ

(2) เรือป๊อกชุน เป็นเรือแจวที่ใช้ในการนำนักท่องเที่ยวไปทำกิจกรรมท่องเที่ยวทางทะเล โดยเรือป๊อกชุนในอดีตใช้เพื่อการขนส่งไม้ในพื้นที่สัมปทานถ่าน ชุมชนได้นำเรือป๊อกชุนตกแต่งใหม่ จัดวางโต๊ะสำหรับรับประทานอาหาร บริการนำนักท่องเที่ยวไปชมพระอาทิตย์ขึ้นในยามเช้า

**เมนูเด่นของชุมชน**

**อาหารบริการนักท่องเที่ยว**ชุมชนมีการจัดบริการอาหารท้องถิ่นแก่นักท่องเที่ยว จำนวน 3 มื้อ ดังนี้

อาหารเช้า จะเป็น*ข้าวเหนียวหน้าปลารอแดด* มีลักษณะคล้ายกับข้าวเหนียวปลาแห้ง ข้าวเหนียวหุงด้วยข้าวสีดำ วัตถุดิบท้องถิ่น คือ ปลากระบอกที่จะนำมาตากเมื่อแดดออก *ขนมพื้นบ้าน* เช่น ข้าวเหนียวมูนหน้ามะพร้าว และขนมใส่ไส้ โดยกลุ่มวิสาหกิจชุมชนฯ บ้านทุ่งหยีเพ็งจะซื้อจากร้านค้าภายในชุมชน เพื่อเป็นการกระจายรายได้ให้แก่ชาวชุมชน

อาหารกลางวัน เป็นอาหารที่ประกอบขึ้นจากวัตถุดิบที่มีในท้องถิ่น และมีการคิดค้นสูตรขึ้นมาเอง โดยในรายการอาหารนี้ประกอบด้วย ข้าวสังข์หยด เป็นข้าวที่ดีต่อสุขภาพ แกงเลียงใบลำเพ็ง ปลารอแดดทอด ผักสด และน้ำพริกกะปิ

อาหารหวาน คือ เมี่ยงข้าวเหนียวสองดัง สูตรเฉพาะของบ้านทุ่งหยีเพ็ง และชาลำเพ็ง ใบลำเพ็งเป็นวัสดุที่หาได้ง่ายในท้องถิ่นมาทำเป็นชาสมุนไพร

**วัฒนธรรมและวิถีชีวิตพื้นบ้าน**

ชุมชนบ้านทุ่งหยีเพ็งเป็นชุมชนมุสลิมที่ยังคงมีเอกลักษณ์ด้านการแต่งกาย และปฏิบัติตนตามหลักศาสนา ไม่มีการละเล่นการแสดงสำหรับความบันเทิง แต่มีวิถีชีวิตประมงพื้นบ้านที่ยังคงใช้เครื่องมือแบบบรรพบุรุษ เช่น ลอบหยองดักปูดำ และอวนดักปลาที่ชาวบ้านทำขึ้นมาใช้เองในครัวเรือน

 **การอนุรักษ์ป่าชายเลน**

ป่าชายเลนของชุมชนบ้านทุ่งหยีเพ็งมีพื้นที่ จำนวน 1,995 ไร่ ตั้งอยู่ฝั่งตะวันออกของบริเวณเกาะลันตาใหญ่ คลอบคลุมบริเวณปากอ่าวลันตา โดยภายในพื้นที่ป่าชายเลนมีอากาศที่สดชื่นและเงียบสงบ ลำคลองเล็กๆ ถูกแบ่งออกเป็นช่องทางจำนวน 3 ซอย คือ ซอยคลองเตาถ่าน ซอยคลองกำนัน และซอยคลองทะ นอกจากนี้ ยังมีช่องทางแยกย่อยขนาดเล็กที่แตกจากช่องทางกลางในแต่ละลำคลองที่เรียกว่าคลองใหญ่

ในอดีตพื้นที่ป่าชายเลนของชุมชนเป็นพื้นที่สัมปทานป่า ได้สร้างความเสียหายให้แก่พื้นที่ป่าชายเลน และส่งผลกระทบต่อการดำรงชีวิตของชาวชุมชน

ชุมชนได้ดำเนินการขอคืนพื้นที่ป่าชายเลนจากหน่วยงานภาครัฐ เจ้าหน้าที่จากสถานีพัฒนาทรัพยากรป่าชายเลนที่ 29 (ลันตา กระบี่) เข้ามาจัดอบรมให้ข้อมูลแก่ประชาชนในการดูแล ฟื้นฟู และอนุรักษ์ป่าชายเลน พร้อมทั้งให้ข้อเสนอแนะแก่ชุมชนได้การดำเนินการอนุรักษ์ทรัพยากรป่าชายเลนของชุมชนโดยการจดทะเบียนในโครงการป่าชุมชน ประเภทป่าสงวนแห่งชาติ ป่าเกาะลันตา เมื่อปี พ.ศ. 2552

ความอุดมสมบูรณ์ของพื้นที่ป่าชายเลนของชุมชนบ้านทุ่งหยีเพ็ง

อุดมไปด้วยต้นไม้และสัตว์นานาชนิด ต้นแสม ต้นโกงกาง ต้นตะบูน ต้นหูกวาง ต้นเหงือกปลาหมอ และพันธุ์ไม้ชนิดโปรง แต่อย่างไรก็ตาม แม้ภายในป่าชายเลนของชุมชนจะมีพันธุ์ไม้หลากหลายชนิด แต่พบว่าชุมชนเรียกชื่อป่าชายเลนของตนเองว่า “ป่าพังกา” หรือ “ป่าโกงกาง” มากกว่าที่จะเรียกว่าป่าชายเลน ทั่วพื้นที่ป่าชายเลนของชุมชนบ้านทุ่งหยีเพ็ง มีสัตว์นานาชนิดอาศัยอยู่เป็นจำนวนมาก เช่น ปูทะเล ปลาตีน ลิงแสม นกชนิดต่าง ๆ

**องค์กรที่ดำเนินการอนุรักษ์ป่าชายเลน**

ในปี พ.ศ.2552 มีการจัดตั้งคณะกรรมการป่าชุมชนบ้านทุ่งหยีเพ็ง ที่ประกอบไปด้วยตัวแทนฝ่ายปกครองท้องที่ ตัวแทนภาคธุรกิจ และตัวแทนคนในชุมชน เพื่อเป็นผู้ดำเนินโครงการป่าชุมชน โดยคณะกรรมการป่าชุมชนมีบทบาทในการร่างและบังคับใช้กฎระเบียบการอนุรักษ์ป่าชายเลนของชุมชน ดำเนินการติดต่อประสานงานกับหน่วยงานภาครัฐที่เกี่ยวข้อง สอดส่อง เฝ้าระวังการลักลอบตัดไม้ในพื้นที่ป่าชายเลนของชุมชน และติดตามประเมินผลการอนุรักษ์ป่าชายเลนของชุมชน

**วิธีการ/กิจกรรมในการอนุรักษ์ป่าชายเลน**

ในการอนุรักษ์ป่าชายเลน ได้มีการกำหนดกฎระเบียบการใช้ประโยชน์จากป่าชุมชน จำนวน 6 ข้อ คือ

1. ห้ามตัดไม้ในป่าชุมชนก่อนได้รับอนุญาต

2. ห้ามจับสัตว์น้ำในพื้นที่อนุรักษ์

3. ห้ามจับสัตว์น้ำวัยอ่อน

4. ห้ามทำกิจกรรมใด ๆ ในพื้นที่ป่าชุมชน เว้นแต่ได้มีมติร่วมจากคณะกรรมการป่าชุมชน

5. การประกอบกิจกรรมท่องเที่ยวในพื้นที่ป่าชุมชนต้องรักษาสิ่งแวดล้อม และเสียค่าบำรุงสถานที่ให้แก่ชุมชนเมื่อมีการกำหนดอัตราที่เหมาะสม

6. บุคคลภายนอกที่ไม่ใช่คนในชุมชนห้ามจัดกิจกรรมใดๆ เช่น การท่องเที่ยว หรืองานรื่นเริงต่าง ๆ โดยไม่ผ่านมติร่วมของคณะกรรมการป่าชุมชนตลอดจนชุมชน

มีบทลงโทษสำหรับผู้ที่ฝ่าฝืนกฎระเบียบของป่าชุมชน หากมีบุคคลใดในชุมชนหรือนอกชุมชนบุกรุกพื้นป่าชายเลนของชุมชนบ้านทุ่งหยีเพ็ง ไม่ว่าจะเป็นการตัดไม้หรือจับสัตว์น้ำจะมีการแจ้งกับเจ้าหน้าที่รัฐเพื่อดำเนินคดีต่อไป

การแบ่งพื้นที่ป่าชายเลนออกเป็น 3 เขต เขตป่าอนุรักษ์ เขตป่าฟื้นฟู และและเขตป่าใช้สอย

หากคนในชุมชนมีความจำเป็นในการตัดไม้เพื่อใช้ประโยชน์ก็สามารถที่จะทำเดินการได้ แต่ต้องปลูกทดแทน จำนวน 10 ต่อ 1 ต้น โดยผู้ที่ตัดไม้จะต้องนำฝักอ่อนของพันธุ์ไม้แสม และพันธุ์ไม้โกงกางนำมาปลูกในพื้นที่ใช้สอยตามเดิม

นอกจากการกำหนดกฎระเบียบในการอนุรักษ์ป่าชายเลนของชุมชนบ้านทุ่งหยีเพ็งแล้ว ชุมชนบ้านทุ่งหยีเพ็ง มีการจัดกิจกรรมสำหรับการอนุรักษ์ป่าชายเลนของชุมชน 2 กิจกรรม คือ

* กิจกรรมศึกษาเส้นทางธรรมชาติของป่าชายเลน
* กิจกรรมปลูกป่าชายเลน

 **การอนุรักษ์ปู**

ชุมชนบ้านทุ่งหยีเพ็ง มีป่าชายเลนที่มีความอุดมสมบูรณ์ ทำให้ชาวบ้านในพื้นที่สามารถหาปูทะเลเพื่อนำมาจำหน่ายได้ในจำนวนมาก และความอุดมสมบูรณ์นี้ทำให้คนในชุมชนมีความเชื่อมั่นว่าปูทะเลจะไม่มีวันสูญพันธุ์ไปจากพื้นที่ของตนเอง ได้มีการจัดตั้ง “ธนาคารปูม้า” เนื่องจากชาวประมงส่วนใหญ่มักพบแม่ปูม้าที่มีไข่นอกกระดองติดมากับอวนจำนวนมาก โดยชุมชนได้กำหนดกฎระเบียบร่วมกันว่า หากคนในชุมชนมีการจับปูที่มีไข่นอกกระดองกระดองได้ ให้นำมาฝากไว้ที่ธนาคารปูม้าเพื่อรอให้แม่ปูเขี่ยไข่เสียก่อน แล้วจึงนำไปปล่อยลงสู่ทะเล

ส่วนวิธีการอนุรักษ์ปูทะเล “ปูดำ” ชุมชนได้กำหนดกฎระเบียบในการจับปูทะเลคือ “ห้ามจับสัตว์น้ำวัยอ่อน” เมื่อใดที่มีสัตว์ขนาดดังกล่าวติดมา ชาวประมงจะต้องทำการปล่อยกลับคืนสู่ธรรมชาติในทันที

 **การสื่อสาร**

กลุ่มวิสาหกิจชุมชนท่องเที่ยวเชิงอนุรักษ์ใช้เทคโนโลยีการสื่อสารมีการเปิดบัญชี Facebook Fanpage จำนวน 3 บัญชี ประกอบด้วย Facebook Fanpage ที่ใช้ชื่อว่า “ทุ่งหยีเพ็ง CBT PLUS” “เรือแจวที่ทุ่งหยีเพ็ง” และ “ให้การท่องเที่ยวเป็นการพักผ่อน” เพื่อเป็นช่องทางในการประชาสัมพันธ์

**ความสำเร็จของชุมชน**

ความสำเร็จของชุมชนบ้านทุ่งหยีเพ็ง มาจาก 2 ส่วน

* จากความเป็นตัวตนคนทุ่งหยีเพ็ง ที่มีความคิดตรงกันหรืองานอนุรักษ์ มีความรักความหวงแหนในทรัพยากรธรรมชาติ การออกแบบกิจกรรมต่างๆ จึงคำนึงถึงการอนุรักษ์
* การให้ความสำคัญกับกลุ่มนักท่องเที่ยวคนไทย ที่มีความสนใจการท่องเที่ยวเชิงอนุรักษ์ กลุ่มนักท่องเที่ยวกลุ่มนี้ ได้นำเรื่องราวนำไปสื่อสารผ่านภาพและเสียง เผยแพร่ต่อไปยังโลกออนไลน์ จึงทำให้ชุมชนบ้านทุ่งหยีเพ็งเป็นที่รู้จักในวงกว้างมากขึ้น
* ชุมชนเปิดรับงานการศึกษาวิจัย มีนักวิชาการ นักวิจัยจากหลายสถาบันมาศึกษาในพื้นที่ ได้ถ่ายทอดองค์ความรู้และชุมชนสามารถนำมาต่อยอดได้ เช่น การทำผลิตภัณฑ์ชาลำเพ็ง ได้รับองค์ความรู้ในเรื่องสรรพคุณของยอดชาลำเพ็ง จากนักวิชาการมหาวิทยาลัยราชภัฎอุบลราชธานี และการสร้างสรรค์ทั้งคิดสูตรขึ้นมาเอง เช่น เมี่ยงข้าวเหนียวสองดัง ปลารอแดด

การดำเนินกิจกรรมการอนุรักษ์ป่าชายเลนของชุมชนบ้านทุ่งหยีเพ็งทำให้ชุมชนบ้านทุ่งหยีเพ็งได้รับรางวัลพระราชทานจากสมเด็จพระกนิษฐาธิราชเจ้า กรมสมเด็จพระเทพรัตนสุดาฯ สยามราชกุมารี ภายใต้โครงการคนรักษ์ป่า ป่ารักษ์ชุมชน ประเภทที่ 10 ในปี พ.ศ.2561

*“เราอยู่กับความเป็นจริง ของที่อยู่กับเราที่นี่คือของจริงที่มีค่าที่สุด*

*โลกจะเปลี่ยนไปขนาดไหน ภัยพิบัติจะมา โรคระบาดหรือวิกฤตจะมี*

*แต่หากเรามีทรัพยากรธรรมชาติ เราอยู่รอด”*

 นราธร หงษ์ทอง ประธานชุมชน

 **การท่องเที่ยวเชิงอนุรักษ์**

* ชุมชนมีการจัดพื้นที่ศูนย์ท่องเที่ยวอย่างเป็นสัดส่วนและสวยงาม จุดเด่น คือการพานักท่องเที่ยวนั่งเรือแจวแบบโบราณไปชมธรรมชาติป่าชายเลนที่อุดมสมบูรณ์และพระอาทิตย์ขึ้น มีการตกแต่งเมนูอาหารเช้าที่นำวัตถุดิบจากท้องถิ่นมาใช้ได้อย่างเหมาะสมสวยงาม สามารถยกระดับวัตถุดิบพื้นบ้านให้ดีขึ้นได้ ด้วยการนำพืชท้องถิ่นมาสร้างคุณค่าและมูลค่า คือยอดต้นลำเพ็งที่มีมากในชุมชน มาทำเมนูแกงเลียง และทำชาลำเพ็ง
* เปิดโอกาสให้เยาวชนรุ่นใหม่ซึ่งเป็นลูกหลานของคนในชุมชนมาเป็นไกด์ชุมชน มาร่วมทำกิจกรรมทำอาหารร่วมกับแม่ครัว และสามารถใช้สื่อสารผ่านเทคโนโลยีออนไลน์เพื่อการประชาสัมพันธ์การท่องเที่ยวเชิงอนุรักษ์ของชุมชนได้

 **การอนุรักษ์ป่าชายเลน**

* มีคณะกรรมการป่าชุมชน และกลุ่มวิสาหกิจชุมชนท่องเที่ยวเชิงอนุรักษ์ ที่มีหน้าที่ในการดูแล ฟื้นฟู อนุรักษ์ป่าชายเลนที่หน่วยงานรัฐจัดให้เป็นป่าชุมชน มีการกำหนดกฎระเบียบการใช้อย่างชัดเจน
* มีกิจกรรมการท่องเที่ยวที่เชื่อมโยงกับการอนุรักษ์ป่าชายเลน เช่น การศึกษาเส้นทางธรรมชาติ การปลูกป่าชายเลน อาหารจากป่าชายเลน
* ชุมชนยังขาดองค์ความรู้ในการนำเทคโนโลยีร่วมสมัยมาใช้ในการอนุรักษ์ป่าชายเลน
* ชุมชนขาดองค์ความรู้พื้นฐานเรื่องชีววิทยาและนิเวศวิทยาป่าชายเลน อย่างถูกต้อง

**การอนุรักษ์ปู**

* ชุมชนมีกฎระเบียบในการจับปูทะเล คือ “ห้ามจับสัตว์น้ำวัยอ่อน เมื่อใดที่สัตว์ขนาดดังกล่าวมาติดเครื่องมือประมง ชาวบ้านจะต้องปล่อยคืนสู่ธรรมชาติทันที”
* ชุมชนจัดกิจกรรมท่องเที่ยวกับการอนุรักษ์ปูด้วยวิถีประมงพื้นบ้าน โดยร่วมชม หรือดึงลอบ หยองปูดำ ในช่วงข้างขึ้นและแรม 1 ค่ำ จะมีปูดำวัยเต็มตัวจำนวนมาก

**ปัจจัยความสำเร็จ**

* ชุมชนมีกลุ่มมีแกนนำที่เข้มแข็ง สามารถประสานความร่วมมือในชุมชน และหน่วยงานภายนอกได้เป็นอย่างดี
* มีการบริหารจัดการที่ดี เปิดโอกาสและให้ความร่วมมือกับเครือข่ายภายนอกเป็นอย่างดี
* ฐานทรัพยากรธรรมชาติของชุมชนมีความอุดมสมบูรณ์สามารถต่อยอดกิจกรรมการท่องเที่ยวได้หลายรูปแบบ